Un director din Ministerul Transporturilor a fost reţinut pentru luare de mită, în cazul navelor ARSVOM.
Un director din Ministerului Transporturilor a fost reţinut 24 de ore pentru luare de mită. Petre Neacşa este bănuit că a primit mită în cazul navelor supraevaluate de la ARSVOM. La începutul lunii, ministrul Cătălin Drulă a anunțat că premierul Florin Cîțu și-a dat acordul pentru desființarea ARSVOM, iar angajații companiei au protestat față de această decizie.
Procurorii DNA Constanţa anunţă că au dispus punerea în mişcare a acţiunii penale şi reţinerea pentru 24 de ore, începând de miercuri, a lui Petre Neacşa, director al Direcţiei economice din cadrul Ministerului Transporturilor şi Infrastructurii. Acesta e acuzat de luare de mită.Potrivit ordonanţei procurorilor, Agenţia Română de Salvare a Vieţii Omeneşti pe Mare (ARSVOM) a cumpărat, cu fraudarea legislaţiei primare în materie şi la preţuri supraevaluate, patru nave (trei de salvare şi una de depoluare) în valoare de aproximativ 85.000.000 lei (fără TVA).Petre Neacşa ar fi primit de la unul dintre oamenii de afaceri, beneficiari ai contractelor de achiziţie publică, suma de 460.000 lei.Concret, în perioada septembrie 2020 – mai 2021, acesta a primit banii respectivi pentru a asigura, prin intermediul Direcţiei pe care o conducea, fondurile necesare cumpărării ambarcaţiunilor respective, mai spun procurorii DNA.Joi va fi prezentat Tribunalului Constanţa cu propunere de arestare preventivă pentru 30 de zile.